# Formål

Formålet med retningslinjen er å sikre god kvalitet på den medisinske kodingen i Helse Bergen HF, slik at vi får et mest mulig fullstendig og korrekt bilde av pasientpopulasjonen og aktiviteten i foretaket.

Korrekt dokumentasjon av pasientbehandlingen er nødvendig for å få oversikt over sykdommer i befolkningen, og danner grunnlag for planlegging, administrasjon, finansiering, styring og kvalitetssikring og -forbedring av spesialisthelsetjenesten. I tillegg brukes dataene i beredskaps-situasjoner og til forskning. Det er derfor nødvendig med god opplæring og systematisk oppfølging av kodepraksis og rutiner for kvalitetssikring av kodingen.

Retningslinjen klargjør hvem som har ansvaret for hvilke oppgaver.

# Personell retningslinjen gjelder for

Retningslinjen gjelder for alle ledere, behandlere og administrativt personell som arbeider med koding og kvalitetssikring av kodingen.

# Ansvar for å gjøre retningslinjen kjent og oppdatert

Nivå 2-leder har ansvar for å gjøre retningslinjen kjent i sin enhet, og at arbeidet med koding organiseres forsvarlig i enheten.

Fagdirektør har ansvar for at retningslinjen blir oppdatert ved behov.

# Foretaksovergripende opplæring og veiledning

Seksjon for helsetjenesteutvikling har ansvar for å legge til rette for god opplæring og veiledning i medisinsk koding.

Følgende opplæringstiltak tilbys:

* et utvalg av e-læringskurs i medisinsk koding er obligatorisk for alle nyansatte leger jf. oversikten over obligatoriske kurs i Læringsportalen
* opplæring i medisinsk dokumentasjon og koding gjennomføres regelmessig som en del av introduksjonskurset for leger i spesialisering (LIS1, 2 og 3)
* kurs, møter og hospitering for kodekontrollere og andre interesserte
* tilbud om opplæring rettet mot sine fagfelt gis alle kliniske enheter, og gjennomføres i samarbeid med og etter ønske fra enhetene
* kurs og opplæring i støtteverktøyet NIMES tilbys grupper/enheter eller som individuell opplæring
* økonomisk støtte gis til kodekontrollere som ønsker å delta på grunnutdanning i medisinsk koding

For råd og veiledning kan man finne informasjon på Innsiden: [[Veileder i kodepraksis](https://helsevest.sharepoint.com/sites/HBE-intranett-FOU/SitePages/Veileder-i-kodepraksis.aspx).](https://helsevest.sharepoint.com/sites/HBE-intranett-FOU/SitePages/Veileder-i-kodepraksis.aspx)

# Oppfølging av kodekvalitet ved enhetene

Hovedansvaret for at journalforskriften følges, og at diagnoser og prosedyrer blir kodet fullstendig og korrekt i DIPS og andre kliniske fagsystemer ligger til nivå 2-lederne.

For å sikre at foretakets rutiner etterleves, og at fagmiljøene holdes oppdatert ift. endring av koder og praksis, er det viktig at ledere på alle nivåer sørger for en god og enhetlig praksis når det gjelder medisinsk dokumentasjon og koding innenfor egne enheter. Dette gjelder også ift. signering av epikriser.

Hver kliniske nivå 2-enhet skal utnevne minst en kodekontroller, som har ansvaret for å:

* følge opp enhetsvise rapporter/nøkkeltall i NIMES
* rette opp evt. feil som kommer i tilbakemeldinger fra Seksjon for helsetjeneste-utvikling og tilbakemeldinger fra Norsk pasientregister (NPR)

# Sentral oppfølging av kodekvalitet

Seksjon for helsetjenesteutvikling har ansvaret for å følge opp kodepraksisen i Helse Bergen, og støtte de kliniske enhetene i arbeidet med medisinsk koding.

Seksjonen skal:

* være kontaktpunkt for de kliniske enhetene vedrørende spørsmål om medisinsk koding, ISF (innsatsstyrt finansering) og DRG
* kvalitetssikre og evt. korrigere datagrunnlaget som rapporteres til NPR
* informere alle kliniske enheter om nye rutiner og/eller endret regelverk for koding
* gjennomføre kurs og opplæringstiltak som beskrevet over
* sikre regelmessig oppdatering av [Veileder i kodepraksis](https://helsevest.sharepoint.com/sites/HBE-intranett-FOU/SitePages/Veileder-i-kodepraksis.aspx), hvor man finner informasjon om regelverk, retningslinjer og rutiner for koding
* gjennomføre kontinuerlig kontroll av kode- og registreringspraksis i Helse Bergen
* melde fra til Helse Vest IKT og Helsedirektoratet om evt. feil i kodeverk/system
* gjennomføre internrevisjoner ved ulike kliniske enheter etter behov og på forespørsel
* sørge for at grupperingen av NPR-melding i NPK (programvare fra Helsedirektoratet) gjøres fortløpende og iht. gjeldende regelverk
* publisere relevante indikatorer for kodeoppfølging
* initiere, utvikle og følge opp registreringsløsninger for automatisering av koding

# Årsplan for sentral oppfølging av kodekvalitet

Det er utarbeidet en årsplan for når koderelaterte aktiviteter utføres. Årsplanen oppdateres hvert år og ligger tilgjengelig på Innsiden: [Veileder i kodepraksis](https://helsevest.sharepoint.com/sites/HBE-intranett-FOU/SitePages/Veileder-i-kodepraksis.aspx).

# Referanser

Interne referanser

|  |  |
| --- | --- |
|  |  |

Eksterne referanser

|  |
| --- |
| [3.2.5.1 Veileder i kodepraksis](https://helsevest.sharepoint.com/sites/HBE-intranett-FOU/SitePages/Veileder-i-kodepraksis.aspx) |

# Endringer siden forrige versjon

Dokumentet er forankret i Foretaksledelsen i sak 23-103.